Vnnser fruntliken groth vund alle ghuth to vorenn. Erbare ghestrenghe leue her houetman, vor vns zynt jrschenen dussze fromden menschen, de tateren ghenomet, zyck klegelick boklagende wodane wys se ghezynnet weren dorch dissze lande Lyfflande to reysende, des se deme vnkunde haluen der sprake ock vme werlicheyt wyllen der vndudeschen buren zyck nycht hebben doren vordristenn, der haluenn se vororsaket zynt gheworden jn erer ghedrunghenen noth dat reke van Sweden wedder to sokende zo langhe de kulde des wynters vor by is, derweghen ze dysszen jeghenwordighen schypper bolanghet hebben ze in zynen schepe myt zyck eme to voren, dar denne de scypper gans vnwyllich to gheweszen js, jodoch tom lasten vmme vnszer mennychvoldighen bede wyllen dorch barmherticheyt bowaghen dar to vor wyllighet. Js der haluen vnsze gantz fruntlike bede, juwe ghestrengicheyt dem schypper zodanet jnt argheste nycht vorkeren wyl, wente nycht vmme ghyricheyt wyllen des gheldes, dat he vame ene krycht, edder vmme nynerleyghe dynck dat ghedann hefft, zunder vmme vnszer mennygherhande bede wyllen, der he vns myt reden nycht wol vorsegghen muchte den suluesten armen menschen vmme Ghades wyllen ock trostlick vnnd forderlich jrschynen wyllen jn eren noden, de nu tor tijdt anders nerghen hen komen, dat lon van Ghade alle mechtich dar vor entfanghende, vorschulde wy jn ghelikenn jeghen juwe ghestrenghiheit gherne wedder vmme, de wy Ghade allemechtich langhe ghezunt bouelenn. Gheuen to Reuel fridaghes na Luce anno xv.